ORDE do 4 de marzo de 2008 pola que se clasifica de interese social a Fundación Amencer-Aspanas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/03/2008

Visto o expediente de clasificación da Fundación Amencer-Aspanas con domicilio na Peroxa (Ourense).
Supostos de feito.
1. María Jesús Petra Román Vázquez, na súa condición de presidenta da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ourense, o día trinta de xaneiro de dous mil oito, ante o notario Daniel Balboa Fernández, co número de protocolo cento sesenta e seis, pola Asociación de Pais a Favor das Persoas con Retraso Mental de Ourense (Aspanas), representada para este acto pola súa presidenta, María Jesús Petra Román Vázquez.
3. Segundo consta no artigo seis dos seus estatutos, a fundación ten por obxecto:
a) Defender a dignidade e os dereitos das persoas con discapacidade intelectual.
b) Apoiar as familias para conseguir mellorar as condicións de vida destas persoas.
c) Promover a integración formativa, laboral e social das persoas con discapacidade intelectual.
d) Promover as actitudes sociais positivas cara á persoa con discapacidade intelectual.
e) Orientar, coordinar, e impulsar aqueles programas que contribúan a que as persoas con discapacidade intelectual se desenvolvan no seu contorno.
f) Reunir e difundir información xeral e especializada sobre os problemas do atraso mental.
g) Representar os seus membros no ámbito autonómico, e en todos aqueles foros ou entidades que sexan de interese para o cumprimento dos fins da fundación.
h) Calquera outro que, de modo directo ou indirecto, poida contribuír ao cumprimento dos obxectivos da fundación e do movemento educativo, ou redundar en beneficio das persoas con discapacidade intelectual ou as súas familias.
4. O padroado da fundación estará integrado por María Jesús Petra Román Vázquez, como presidenta, María del Carmen Vázquez Pérez, como vicepresidenta, Joaquín Obregón González, como secretario, Julio Atanes Rodríguez, como tesoureiro, e por Ernesto Toral González, como vogal.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese social da Fundación Amencer-Aspanas, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Vicepresidencia da Igualdade e do Benestar da Xunta de Galicia.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día tres de marzo de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese social a Fundación Amencer-Aspanas, adscribíndoa á Vicepresidencia da Igualdade e do Benestar da Xunta de Galicia, que exercerá plenamente o protectorado sobre ela.
Santiago de Compostela, 4 de marzo de 2008.
José Luis Méndez Romeu
Conselleiro de Presidencia, Administracións Públicas e Xustiza